section_heading: Silverstone
paragraph_text: Drugi restart dogodio se u 19. krugu. Hamilton je svoj posao odradio bez pogreške, a zanimljivo je bilo od šestog do osmog mjesta. Ricciardo se upustio u žestoku borbu s dvojicom vozača McLarena i nije dobro prošao. Izgubio je poziciju od Norrisa, koji je umalo prestigao i momčadskog kolegu Sainza, ali nakon kratkog izlaska van staze morao je ostati iza Španjolca. U 22. krugu Grosjean, još uvijek na gumama na kojima je startao, morao je prepustiti peto mjesto Sainzu, a ubrzo se našao pod pritiskom Norrisa i Ricciarda, a usput mu je pokazana i crno-bijela zastava zbog nesportskog ponašanja jer si je uzeo previše slobode u branjenju od Sainzovih napada. Za to vrijeme Hamilton i Bottas izmjenjivali su najbrže krugove utrke, a razlika između njih varirala je između jedne i dvije sekunde. Verstappen je u 30. krugu za vodećim kasnio osam sekundi, a četvrtoplasirani Leclerc gotovo 20 sekundi. Albon je u 31. krugu ponovno bio u boksu. Odradio je kaznu od pet sekundi i prešao na medium gume. Novi kažnjenik bio je Antonio Giovinazzi koji je dobio pet sekundi jer nije poštivao pravila dok je na stazi boravio sigurnosni automobil. Grosjean je ozbiljno izazivao suce, u 37. krugu je ponovno imao riskantne poteze pri branjenju od Ricciarda, a onda je izgubio poziciju i od Lancea Strolla pa napokon skrenuo u boks po nove gume.